นายกรัฐมนตรี เชิญชวนประชาชนร่วมงานสตาร์ทอัพแฟร์ พัฒนาสตาร์ทอัพ สู่ตลาดภาครัฐ พร้อมชื่นชมเยาวชนที่แข่งขันฝีมือแรงงานอาเซียน มุ่งหวังให้เป็นคนรุ่นใหม่ขับเคลื่อนประเทศ
นายกรัฐมนตรี เชิญชวนประชาชนร่วมงานสตาร์ทอัพแฟร์ พัฒนาสตาร์ทอัพ สู่ตลาดภาครัฐ พร้อมชื่นชมเยาวชนที่แข่งขันฝีมือแรงงานอาเซียน มุ่งหวังให้เป็นคนรุ่นใหม่ขับเคลื่อนประเทศ

ก่อนเข้าเป็นประธานการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรี ร่วมกิจกรรมประชาสัมพันธ์การจัดงานสตาร์ทอัพแฟร์ “Government Procurement Transformation” ภายใต้แนวคิด “ปลดล็อคข้อจำกัด พัฒนาสตาร์ทอัพ สู่ตลาดภาครัฐ” ที่จะจัดขึ้นระหว่างวันที่ 28-29 กันยายนนี้ ที่ฮอลล์ 5-6 อิมแพ็ค เมืองทองธานี โดยมีนายสุวิทย์ เมษินทรีย์ รัฐมนตรีว่าการกระทรวงวิทยาศาสตร์และเทคโนโลยี นำคณะผู้จัดงานเข้าพบ

โดยนายกรัฐมนตรี ได้สอบถามสตาร์ทอัพ 5 ราย ที่เสนอนวัตกรรมที่ประสบความสำเร็จทางธุรกิจและมีผลงานเป็นคู่ค้ากับภาครัฐและพร้อมเพิ่มประสิทธิภาพการให้บริการประชาชนของภาครัฐ

จากนั้นนายกรัฐมนตรี เปิดโอกาสให้คณะผู้บริหารกระทรวงแรงงานและเยาวชนตัวแทนประเทศไทย ที่ได้รับเหรียญรางวัลในการแข่งขันฝีมือแรงงานอาเซียน ครั้งที่ 12 เข้าคารวะ โดยมีพลตำรวจเอก อดุลย์ แสงสิงแก้ว รัฐมนตรีว่าการกระทรวงแรงงาน เป็นผู้นำคณะ ทั้งนี้นายกรัฐมนตรี ได้พูดคุยและสอบถามเยาวชนที่ได้รับรางวัลในสาขาต่างๆ พร้อมกับชื่นชมในความสามารถและฝีมือของเยาวชน ซึ่งแสดงให้เห็นว่าฝีมือคนไทยไม่แพ้ชาติใดในโลก อีกทั้งยังให้กำลังใจเยาวชนที่ได้รับรางวัล ซึ่งถือเป็นคนรุ่นใหม่และขอให้การพัฒนาฝีมือแรงงาน ดำเนินการต่อเนื่อง เพื่อให้ได้แรงงานที่มีฝีมือและประสบความสำเร็จต่อไป ในโอกาสนี้นายกรัฐมนตรีได้อวยพรให้เยาวชนทุกคนโชคดี ก่อนจะระบุว่าความสำเร็จในครั้งนี้ ส่วนหนึ่งเกิดจากการขับเคลื่อนงานของรัฐบาล ตามยุทธศาสตร์ชาติ

สำหรับการแข่งขันฝีมือแรงงานอาเซียน ครั้งที่ 12 เยาวชนไทยสามารถคว้ามาได้ทั้งหมด 23 เหรียญประกอบด้วย 16 เหรียญทอง 4 เหรียญเงิน และ 3 เหรียญทองแดง นอกจากนี้ ยังได้รับเหรียญฝีมือยอดเยี่ยมอีก 13 เหรียญ